Wojerecy (AK/SN). Město Wojerecy chce zhromadne dźěło z wokolnymi gmejnami zesylnić. Tole podšmórny wyši měšćanosta Stefan Skora (CDU) na zašłym posedźenju měšćanskeje rady. Jeje čłonojo jednohłósnje wobzamknychu, zo ma Stefan Skora „interkomunalnu dźěłowu skupinu“ wutworić. Tak sćěhowachu radźićeljo namjet frakcijow CDU, SPD a Lěwicy kaž tež Łutowskeho měšćanosty Franka Lehmanna. Wopřijimać ma skupina měšćanostow a wjesnjanostow Wojerec, Njedźichowa, Kulowa, Łaza, Sprjewineho Doła, Halštrowskeje Hole a Łutow kaž tež stajnje jednoho do třoch gmejnskich radźićelow.
„Chcemy so jónu w kwartalu zetkać“, rjekny wyši měšćanosta. Najwažniše temy budu wutwarić zwjazkowu dróhu B 97 do směra na Drježdźany, zachować železniski zwisk z Wojerec do Drježdźan a Zhorjelca, Šibojski jězor turistisce wotkryć a wuwiwać, šěrokopasmowu syć za spěšny internet rozšěrić a infrastrukturu na Wojerowskej industrijnej přestrjeni polěpšić.
szl_Latn pol_Latn